Det er en helt almindelig dag. Line Karlskov Jensen har lige været til et møde ude i byen, og på vej tilbage til sit arbejde stopper hun for at spise frokost på en salatbar i det indre København.

Da hun har fået sin salat ved disken, sætter hun sig i det lille kælderlokales hyggelige sofahjørne for at nyde frokosten. Aldrig så snart har hun sat sig, før der lyder et øredøvende brag.

»Jeg føler, at min ører eksploderer, og min første tanke er, at det er et terrorangreb. Jeg kan ikke få luft, der er røg i lokalet, og der lugter voldsomt af gas«, fortæller Line Karlskov Jensen, 37 år og specialkonsulent i Socialstyrelsen.